作者：卢祖皋
词牌/韵律：贺新郎

paragraphs: 十顷涵空碧。
画图中、峥嵘幻玉，乱零吹璧。
倚遍危阑吟不尽，把酒风前岸帻。
记当日、西湖为客。
谁翦吴淞江上水，笑乾坤、奇事成儿剧。
还照我，夜窗白。
崇台目断清无极。
引枝筇、琼瑶步软，印登临屐。
娃馆娉婷知何在，泪粉愁浓恨积。
故化作、飞花狼籍。
旧事悠悠浑莫问，有玉蟾、醉里曾相识。
聊伴我，夜吹笛。